са пряко зависими от приложимата процедура за изпитване и в резултат следва да се запазят без корекции, включително таванът, определен за намалението на емисиите благодарение на екоиновации.
 (11)
 Важно е да се гарантира, че процедурните допустими отклонения и изходните данни от корелационния инструмент се прилагат по предназначение, а не като средство за изкуствено занижаване на стойностите на емисиите на CO2, използвани във връзка с изпълнението на целите. Следователно следва да се извършат ограничен брой случайни физически изпитвания с цел да се провери дали са определени правилно входните данни и характерните стойности по NEDC въз основа на корелационния инструмент. Ако в резултат на изпитването на случаен принцип се установи, че производител е декларирал стойност за CO2 на базата на NEDC за целите на одобряването на типа, която е по-ниска от допустимото отклонение в резултата от измерването, или ако са предоставени неверни входни данни, следва да е възможно Комисията да определи и приложи корекционен коефициент за повишаване на средните специфични емисии на производителя. Това следва също да представлява демотивиращ фактор за всяка злоупотреба или надхвърляне на използването на допустими отклонения в измерването.
 (12)
 Мониторингът на стойностите на емисиите на CO2 е регламентиран в Регламент за изпълнение (ЕС) No 293/2012 на Комисията (6). Разпоредбите на посочения регламент за изпълнение трябва да бъдат адаптирани към новата процедура за изпитване. Също така е целесъобразно да се уеднаквят разпоредбите за мониторинг за леки търговски превозни средства с разпоредбите за мониторинг за пътнически автомобили, определени в Регламент (ЕС) No 1014/2010 на Комисията (7). При WLTP в сертификата за съответствие на всяко отделно превозно средство се изчислява и записва конкретна стойност на емисиите на CO2 и тези стойности следва да бъдат обект на мониторинг в допълнение към вече съществуващите параметри на данните. Поради това Регламент за изпълнение (ЕС) No 293/2012 следва да бъде съответно изменен.
 (13)
 С оглед на необходимите широкообхватни адаптации на системите за регистрация на превозни средства и за наблюдение на CO2 е целесъобразно да се предостави възможност на държавите членки да въвеждат постепенно новите параметри за мониторинг през 2017 г. и пълният нов набор от данни да се изисква едва от 2018 г. Подлежащите на докладване данни за 2017 г. следва да включват като минимум данните, изисквани за целите на съобразяването с целите и за предотвратяване на злоупотреби при процедурата за корелиране.
 (14)
 Мерките, предвидени в настоящия регламент, са в съответствие със становището на Комитета по изменението на климата,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 Настоящият регламент предвижда:
 а)
 методика за корелиране на емисиите на CO2, измерени в съответствие с приложение XXI към Регламент (ЕС) 2017/1151, с определените в съответствие с приложение XII към Регламент (ЕО) No 692/2008;
 б)
 процедура за прилагане на методиката, посочена в буква а), с цел за всеки производител да се определи средната стойност на специфичните емисии на CO2;
 в)
 измененията на Регламент за изпълнение (ЕС) No 293/2012, изисквани с цел адаптиране на данните за мониторинга на емисиите на CO2, за да се отрази промяната в стойностите на емисиите.
 Член 2
 Определения
 За целите на настоящия регламент се прилагат следните определения:
